Návrh opatrení na zabezpečenie zastupovania Slovenskej republiky pred Súdnym dvorom Európskych spoločenstiev a Súdom prvej inštancie Európskych spoločenstiev

1. V súvislosti so vstupom Slovenskej republiky do Európskej únie vyplýva pre Slovenskú republiku aktuálna potreba zabezpečenia a vytvorenia osobitného koordinačného útvaru na zastupovanie v konaní na Súdnom dvore a Súde prvej inštancie. Vytvorenie takéhoto osobitného koordinačného útvaru podmieňuje potreba osobitných znalostí tak materiálneho práva, ako aj procesného práva a procedurálnych postupov na oboch týchto európskych súdoch. Pri vytváraní osobitného koordinačného útvaru je pritom potrebné brať do úvahy aj navrhované začlenenie Charty základných práv Európskej únie do pripravovanej Zmluvy o Ústave Európskej únie a tým potrebu úzkej spolupráce takéhoto koordinačného útvaru s Kanceláriou agenta pre zastupovanie Slovenskej republiky v konaní pred Európskym súdom pre ľudské práva v Štrasburgu, ktorá pôsobí v rámci Ministerstva spravodlivosti Slovenskej republiky.
	Z uvedených dôvodov sa preto po dohode s Ministerstvom zahraničných vecí SR navrhuje, aby agendu zastupovania Slovenskej republiky pred Súdnym dvorom a Súdom prvej inštancie zabezpečovalo Ministerstvo spravodlivosti SR. 

2. Vytvorenie osobitného úradu/kancelárie na zastupovanie Slovenskej republiky pred Súdnym dvorom a Súdom prvej inštancie si vyžaduje novelizáciu, resp. doplnenie zákona č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov a prijatie štatútu úradu/kancelárie na zastupovanie Slovenskej republiky pred Súdnym dvorom a Súdom prvej inštancie, vrátane riešenia otázky vykonania rozhodnutí týchto súdov a riešenia zodpovednosti za porušenie záväzkov vyplývajúcich z členstva SR v Európskej únii..

3. Okrem vytvorenia osobitného úradu/kancelárie na zastupovanie Slovenskej republiky pred Súdnym dvorom a Súdom prvej inštancie, ktoré predpokladá zvýšenie počtu zamestnancov Ministerstva spravodlivosti SR v r. 2004 o štyroch pracovníkov, je potrebné aj vyčlenenie 1 zamestnanca na Misii Slovenskej republiky pri Európskych spoločenstvách v Bruseli (kontaktná osoba pre konanie pri porušení Zmluvy o Európskych spoločenstvách, konanie pred Súdnym dvorom a Súdom prvej inštancie, zastupovanie v pracovnej skupine Rady Európskej únie pre Súdny dvor) a 1-2 zamestnancov na každom ministerstve (odborné zastupovanie, príprava podkladov a písomných stanovísk). Títo by súčasne tvorili medzirezortnú komisiu, ako poradný orgán osobitného úradu/kancelárie na zastupovanie Slovenskej republiky na uvedených súdnych orgánoch v Luxemburgu.

	4. V súvislosti s vytvorením osobitného úradu/kancelárie na zastupovanie Slovenskej republiky pred Súdnym dvorom a Súdom prvej inštancie je potrebné riešiť nielen organizačné, personálne, ale aj materiálno-technické predpoklady vytvorenia tohto osobitného úradu/kancelárie, vrátane vybudovania dokumentačného strediska práva EÚ.

	5. Zabezpečovanie právnych služieb pre Slovenskú republiku zahŕňa okrem zastupovania SR na Súdnom dvore a Súde prvej inštancie aj zastupovanie SR na Európskom súde pre ľudské práva v Štrasburgu, zastupovanie na Medzinárodnom súdnom dvore v Haagu, zastupovanie na zahraničných arbitrážnych súdoch, zastupovanie na Ústavnom súde SR a vnútroštátnych všeobecných súdoch a zahŕňa tiež oblasť vnútroštátnej legislatívy, oblasť európskej legislatívy a oblasť plnenia medzinárodných zmluvných záväzkov. Zabezpečovanie týchto právnych služieb v rámci Slovenskej republiky je v súčasnosti nesystémové, nekoordinované a je v pôsobnosti viacerých štátnych orgánov. Efektívne a komplexné vykonávanie týchto právnych služieb v rámci Slovenskej republiky si nepochybne v blízkej budúcnosti vyžiada potrebu ich centrálneho zabezpečovania jedným špecializovaným odborným orgánom. V tomto smere sa javí účelné vytvorenie Úradu právnych služieb Slovenskej republiky.